Kommissionens beslutning

af 4. maj 2001

om dyresundhedsbetingelser og udstedelse af sundhedscertifikat ved import af specifikt patogenfri æg fra tredjelande og om opstilling af en liste over tredjelande, hvorfra medlemsstaterne tillader import af sådanne æg

(meddelt under nummer K(2001) 1174)

(EØS-relevant tekst)

(2001/393/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/539/EØF af 15. oktober 1990 om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande(1), senest ændret ved direktiv 1999/90/EF(2), særlig artikel 23, artikel 24, stk. 2, artikel 26 og 27a, og

ud fra følgende betragtninger:

(1) Specifikt patogenfri æg (SPF-æg) er rugeæg, der anvendes til diagnosticering i laboratorier og til produktion og afprøvning af vacciner.

(2) Ved Rådets forordning (EØF) nr. 2782/75 af 29. oktober 1975 om produktion og afsætning af rugeæg og kyllinger af fjerkræ(3) er der fastsat krav for mærkning og rugeæg, og ved forordning (EØF) nr. 1868/77(4) er der fastsat gennemførelsesbestemmelser til ovennævnte forordning, bl.a. for så vidt angår mærkning af rugeæg.

(3) SPF-æg er ikke egnede til konsum.

(4) Der findes ikke i EF's retsforskrifter nogen specifik definition af SPF-æg, og derfor bør der fastlægges en sådan definition.

(5) SPF-æg skal produceres i overensstemmelse med Den Europæiske Farmakopé(5), hvori der er fastsat produktionskrav.

(6) Disse særlige krav skal forhindre indslæbning af aviær influenza, Newcastle disease og andre relevante fjerkræsygdomme til EF, forudsat at alle de øvrige bestemmelser i denne beslutning overholdes.

(7) Nogle medlemsstater ønsker at indføre SPF-æg fra lande, der ikke anses for at være fri for Newcastle disease og aviær influenza, men som kan tilbyde tilfredsstillende dyresundhedsgarantier for dette specifikke produkt.

(8) SPF-æg må kun anvendes på steder, hvor de efter brug skal destrueres eller behandles på en anden måde, der sikrer, at enhver risiko for sygdomsspredning undgås.

(9) Der bør udarbejdes et sundhedscertifikat for denne ægkategori og en tilsvarende liste over tredjelande, der har tilladelse til at anvende certifikatet ved eksport af sådanne æg til EF.

(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I forbindelse med denne beslutning forstås ved "specifikt patogenfri æg (SPF-æg)": rugeæg som defineret i artikel 2, stk. 2, i direktiv 90/539/EØF, der stammer fra "specifikt patogenfri kyllingeflokke" som beskrevet i Den Europæiske Farmakopé, og som udelukkende er bestemt til brug ved diagnosticering, forskning eller lægemiddelfremstilling.

Artikel 2

1. Medlemsstaterne tillader import af SPF-æg fra tredjelande eller dele af tredjelande, der er opført på listen i bilag I, når æggene opfylder betingelserne i det tilsvarende sundhedscertifikat i bilag II, og når de ledsages af et sådant certifikat, der er behørigt udfyldt og underskrevet.

2. Medlemsstaterne tillader kun import af SPF-æg, hvis disse er mærket med et stempel med angivelse af landets ISO-kode og virksomhedens godkendelsesnummer, og hvis emballagen er forsynet med en tydelig og letlæselig angivelse af de samme oplysninger samt en angivelse af, at forsendelsen indeholder dette specifikke produkt; desuden skal forsendelsen efter importkontrollen transporteres direkte til det endelige bestemmelsessted. Mærkningen skal være i overensstemmelse med de generelle krav for markedsføring af æg, jf. artikel 6 i forordning (EØF) nr. 2782/75, som ændret, og gennemførelsesforordning (EØF) nr. 1868/77.

Artikel 3

Ubrugte æg, al emballage og eventuelt affald eller affaldsprodukter af æggene skal efter brugen forbrændes eller behandles på en sådan anden måde, at enhver risiko for sygdomsspredning udelukkes.

Artikel 4

Denne beslutning gælder for specifikt patogenfri æg, for hvilke der udstedes sundhedscertifikat fra den 30. april 2001.

Artikel 5

Denne beslutning er rettet til medlemsstaterne.

Udfærdiget i Bruxelles, den 4. maj 2001.

På Kommissionens vegne

David Byrne

Medlem af Kommissionen

(1) EFT L 303 af 31.10.1990, s. 6.

(2) EFT L 300 af 23.11.1999, s. 19.

(3) EFT L 282 af 1.11.1975, s. 100.

(4) EFT L 209 af 17.8.1977, s. 1.

(5) 3. udgave, Europarådet 1997.

BILAG I

De tredjelande, der har tilladelse til at anvende sundhedscertifikatet i bilag II til denne beslutning ved import af specifikt patogenfri æg (SPF-æg) til EF, er dem, der er anført i del I i bilaget til Rådets beslutning 79/542/EØF.

BILAG II

>PIC FILE= "L_2001138DA.003402.EPS">

>PIC FILE= "L_2001138DA.003501.EPS">